Rikunarita-ORG/Wikinium huggingface dataset:
# Bolus Herbarium

Die Bolus Herbarium by die Universiteit van Kaapstad
Binnekant van die Bolus Herbarium
Die **Bolus Herbarium** is 'n herbarium by die Universiteit van Kaapstad wat uit 350 000 plantspesies bestaan.

## Geskiedenis

Dr. Harry Bolus, (1834–1911), 'n ryk Kaapstadse sakeman, het sy versameling in 1865 in Graaff-Reinet begin, en dit is nou die oudste funksionerende herbarium in die land. Ná sy dood het die Suid-Afrikaanse Kollege (sedert 2 April 1918 die Universiteit van Kaapstad) sy herbarium, 'n biblioteek bestaande uit duur, unieke en vroeë boeke oor die botanie en 'n aansienlike bedrag geld vir die onderhoud en die uitbou van die versameling geërf. In 1924 is 'n spesiale gebou in Kirstenbosch vir die herbarium gebou, maar dit het naderhand nie geskik geblyk nie. Daarom is die herbarium in 1938 na die kampus verskuif. Dr. Louisa Bolus, Harry se niggie, was tot met haar dood in 1970 ook aan die herbarium verbonde.

## Doel

Navorsing en onderrig in botanie en ekologie by die herbarium dek 'n wye veld. Dit fokus op aspekte van die Kaapse flora soos taksonomie, inheemse plante, biogeografie en sistematiek en evolusie. Wetenskaplikes van oor die hele wêreld gebruik hierdie herbarium vir hul navorsing.

## Spesiale versamelings

Onder die verskeie besondere versamelings plante in die herbarium is die bekendste dr. Harry Bolus se orgideë en erikas, dr. H.M.L. (Lulu) Bolus se mesembryanthemae, dr. Ave Duthie se swamme en Henri Georges Fourcade se blomplante uit die streek van Humansdorp tot George.

## Bemakings

Verskeie plantkundiges het hul versamelings flora en boeke aan die Bolus Herbarium bemaak. Onder hulle is dr. C. Louis Leipoldt in 1946, H.G. Fourcade in 1948 en genl. J.C. Smuts in 1950.

## Publikasies

Tussen 1915 en 1928 is 4 dele van die *Annals of the Bolus Herbarium* gepubliseer. Later het die *Contributions from the Bolus Herbarium* verskyn.

## Bibliografie

* Floyd, K.B.: The Bolus Herbarium. University of Cape Town. Lantern, tydskrif vir kennis en kultuur. Jaargang 23, nr. 1, September 1973.
* Standard Encyclopaedia of Southern Africa, verskeie dele. Kaapstad: Nasou. 1970–1976.

## Eksterne skakels

* Amptelike webtuiste van die Bolus Herbarium Geargiveer 30 Junie 2012 op Wayback Machine
# Orgaan

'n **Orgaan** is 'n versameling van verskillende liggaamsweefsels, soos gladdespierweefsel en skeletspierweefsel, wat saamwerk om 'n spesifieke funksie te verrig. Voorbeelde is die hart waarvan die funksie is om bloed deur die liggaam te pomp en die longe wat die liggaam van suurstof voorsien. Organe is baie belangrik om lewensprosesse in lewende organismes te onderhou.

Van die organe in die menslike liggaam is:

* Brein
* Hart
* Lewer
* Longe
* Maag
* Mond
* Niere
* Neus
* Oog
* Oor
* Pankreas
* Skelet
* Skildklier
* Spiere
* Vel
# Soho

| Soho |
| --- |
| Stadsdeel |
| *Palace Theatre*, een van Soho se bekende vermaakplekke |
| Soho |
| Koördinate: ﻿ / ﻿ |
| Land |  Verenigde Koninkryk |
| Land |  Engeland |
| Graafskap | Groter Londen |
| Borough | City of Westminster |
| Tydsone | UTC±00:00 (MGT) |
|  • Somertyd | UTC+01:00 (BST) |
| Poskode | W1 |
| Skakelkodes | 020 |

**Soho** is 'n stadsdeel van die City of Westminster wat deel uitmaak van Londen se West End. Dit is een van die Britse hoofstad se tradisionele vermaakdistrikte wat vir die grootste deel van die 20ste eeu met nagtelike aktiwiteite, sekswinkels en die rolprentbedryf verbind is.

Vanaf die vroeë 1980's het die distrik 'n merkwaardige transformasie tot 'n gesogte buurt ondergaan waar topgehalte-restaurante en mediakantore gevestig is, terwyl die aantal seksplekke aansienlik gekrimp het. Vandag word Soho as 'n klein multikulturele kwartier in Sentraal-Londen waargeneem waar sowel welgesteldes asook armer dele van die bevolking gehuisves word.

Chinatown, Gerrard Street
The Glassblower, 'n kroeg in Glasshouse Street, Piccadilly
Die plaaslike ekonomie steun op nywerhede, handelsondernemings en die kultuur- en vermaaklikheidsbedryf. Soho se klubs en kroeë lok Londenaars en besoekers, terwyl koffiewinkels, wat op naweke tot laat snags oop is, aan die buurt 'n besondere atmosfeer gee.

Die kwartier rondom Berwick Street is 'n mekka vir plateversamelaars, met bekende winkels soos *Blackmarket Records* en *Vinyl Junkies*. Londen se *Chinatown* is in die suide van Soho rondom Gerrard Street geleë, terwyl vermaakplekke vir gays en lesbiërs in dele van die distrik, veral rondom Compton Street, saamgetrek is.

Aangesien die buurt op naweke wemel van besoekers, het Westminster se stadsraad 'n aantal strate teen die middel van die 1990's in voetgangerlane omgeskep - 'n besluit wat later herroep is nadat winkels besware oor dalende omsetsyfers aangeteken het.